  Виталий Пронин Нырысетӥ классэ - цирк пырИжысь цирк усьтӥськем дырысен туэ 1-тӥ сентябре 15 ар тырмиз. Та дыр ӵоже со ӧз куштӥськылы ӟеч сямызлэсь: котькуд дышетскон ар кутскыку, ӟечкыла 1-тӥ классэ вамыштӥсьёсты. Цирк доры огез бӧрсьы мукетыз ӵуж автобусъёс вуо. Отысь йӧн-йӧн тусын пото нылъёс но пиос. Нылъёслэн йыръёсазы бадӟым тӧдьы бантикъёс, пиос чылк-чылк сузям пыдкукъёсын. Дышетӥсьёссы соослы валэкто: эн йӧнтэмъяське, цирк туж бадӟым, йыромыны шедьтоды.Пичи Пурга ёросысь Бобья-Уча школаысь дышетӥсь Елена Гавриловна Николаева кема аръёс ӵоже ини покчи классъёсты дышетэ. Соин ик котькуд классэныз цирке ветлэ.Туэ 5-тӥзэ лыктӥсько ини, - шуэ со. - Но представлениосты умой-умой учкыса но уг вуиськы кадь, синъёсы весь пиналъёсы бордын: ваньмыз-а умой - цирк соослы туж кельше, туж шумпото!Дышетӥсезлэсь верамзэ сак кылзэ Назар Фролов. Солы, пе, уката но кельшиз, автобуссэс ГИБДД-лэн машинаез мигалкаосын ик келяз шуыса. Ушъяське: цирке, пе, 4-тӥ ползэ лыктӥ ни. Уката но синмаське арена вылысь пӧйшуръёслы.Нош вӧзаз сылӥсь Катя Глухова цирке нырысьсэ вуэм. Гадь бордаз ошемын бейджик: нимыз-тулыз, кытысь луэмез гожтэмын. Нылашлы со гинэ но туж кельшем ини!Представление кутскиз гинэ, цирк согиськиз кичабонъёсын. Цирклэн кивалтӥсезлэн воштӥсез Оксана Майшева верамъя, программае 60 пала артистъёс пырисько, 40-эз соос пӧлысь - Ижысь циркъя студие ветлӥсь пиналъёс. Нош кыӵе цирк луоз клоунъёстэк! Соос пиналъёсын мыло-кыдо шудӥзы.Правительстволэн Тӧро-езлэн воштӥсез Анастасия Муталенко шуиз:Одӥг мукет улосын но 1-тӥ классэ лыктӥсьёсты цирке уг нулло. Радъяны сое капчи ӧвӧл: пиналъёсты ваёно, сюдоно, куноятоно. Но Правительство та ӟеч сямызлэсь азьланяз но уз куштӥськы. Кыӵе шумпото нылпиос цирклы - тае коньдонэн уд мерта.Туэ 1-тӥ классэ вамыштӥзы 21 сюрслэсь ятыр нылъёс но пиос. 5-тӥ сентябрьысен 10-тӥ сентябрёзь соос ваньзы вуылозы представлениосы. Элина Кумачёва Туспуктӥз Максим Егоров  